Tshegofatso Pule se kêrel bly agter traliesTshegofatso Pule (Foto: Twitter) Die Johannesburgse hooggeregshof volstaan by die lewenslange vonnis wat Ntuthuko Shoba vroeër vanjaar opgelê is vir die opspraakwekkende moord op sy hoogswanger vriendin, Tshegofatso Pule. Shoba is Maandag te midde van die veldtog van 16 dae van aktivisme teen geweld teen vroue en kinders verlof tot appèl geweier nadat hy aansoek gedoen het om teen sy skuldigbevinding en vonnis te appelleer. Phindi Mjonondwane, woordvoerder van die Nasionale Vervolgingsgesag (NVG), het dié nuus vanmiddag aan Maroela Media bevestig. SABC News berig Pule se oom, Tumisang Katake, het vanoggend aan verslaggewers by die hof gesê Shoba mors nie net haar familie se tyd nie, maar ook dié van die hof. “Hy kan appelleer totdat hy blou in die gesig is,” het Katake gesê. Shoba is in Julie vanjaar lewenslank tronk toe gestuur nadat hy in Maart skuldig bevind is aan moord met voorbedagte rade op Pule. Haar liggaam is in Junie 2020 gevind waar dit aan ŉ boom in Roodepoort gehang het. Sy was in daardie stadium agt maande swanger. Maroela Media het vroeër berig Shoba het in Junie 2020 die 31-jarige Muzikayise Malephane gehuur om die swanger Pule te vermoor in ŉ poging om haar swangerskap van sy vrou weg te steek. Malephane het skuld beken en is tot 20 jaar tronkstraf gevonnis nadat hy ŉ pleitooreenkoms met die staat aangegaan het. Shoba hou egter vol hy is onskuldig.